
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Τετάρτη, 11 Νοεμβρίου 2026

ΔΕΛΤΙΟ ΤΥΠΟΥ
Συνέχεια ενημέρωσης αναφορικά με τον εντοπισμό και διάσωση 35 αλλοδαπών νότια της Γαύδου – Σύλληψη αλλοδαπού στη Πάτρα – Προσάραξη Α/Κ σκάφους στην Αιδηψό – Τροχαίο ατύχημα στη Χαλκίδα - Διακομιδές ασθενών

Συνέχεια ενημέρωσης:
	Αναφορικά με τον εντοπισμό και διάσωση 35 αλλοδαπών στη θαλάσσια περιοχή 22 ν.μ. νότια της Γαύδου, τις βραδινές ώρες την 09-11-2026, συνελήφθη ένας 17χρονος αλλοδαπός (υπήκοος Νοτίου Σουδάν), εξ’ αυτών, για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση», του άρθρου 16 του Ν. 5275/2026 «Υποχρεώσεις και κυρώσεις που επιβάλλονται σε μεταφορείς» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους επιβαίνοντες της λέμβου ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. Από το Κεντρικό Λιμεναρχείο Χανίων που διενεργεί την προανάκριση, κατασχέθηκε μία συσκευή κινητής τηλεφωνίας.

*****

	Τις απογευματινές ώρες χθες, συνελήφθη από στελέχη του Γραφείου Ασφάλειας της Λιμενικής Αρχής της Πάτρας, ένας 41χρονος αλλοδαπός (υπήκοος Συρίας), για παράβαση του άρθρου 24 παρ. 6 του Ν. 5038/2023 «Υποχρεώσεις ιδιωτών και υπαλλήλων-Κυρώσεις», όπως τροποποιήθηκε και ισχύει. Ειδικότερα, σε έλεγχο που διενεργήθηκε στον επιβατικό σταθμό νότιου λιμένα Πατρών, ο 41χρονος κατείχε και επέδειξε πλαστό ταξιδιωτικό έγγραφο, με σκοπό την παράνομη έξοδο του από τη χώρα. Επίσης, μετά από έλεγχο των στοιχείων του στη βάση δεδομένων «SCHENGEN» προέκυψε καταχώρηση με το μέτρο «Απόφαση επιστροφής για υπήκοο τρίτης χώρας». Από το Κεντρικό Λιμεναρχείο Πάτρας που διενεργεί την προανάκριση, κατασχέθηκε το πλαστό ταξιδιωτικό έγγραφο.

*****

	Τις πρωινές ώρες χθες, ενημερώθηκε η Λιμενική Αρχή της Αιδηψού από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., για την προσάραξη σε αβαθή ενός αλιευτικού (Α/Κ) σκάφους με δύο ημεδαπούς επιβαίνοντες, στη θαλάσσια περιοχή των «ΛΙΧΑΔΟΝΗΣΙΩΝ» βορειοδυτικά της Εύβοιας. Στο σημείο μετέβησαν δύο Περιπολικά σκάφη Λ.Σ. – ΕΛ. ΑΚΤ. (ΠΛΣ), καθώς και δύο αλιευτικά προς παροχή συνδρομής. Το Α/Κ αποκολλήθηκε με ιδία μέσα και ακολούθως κατέπλευσε στο λιμάνι της Στυλίδας με τη συνδρομή ενός ΠΛΣ, όπου προσέδεσε με ασφάλεια. Στη συνέχεια ανελκύστηκε στη στεριά με τη συνδρομή ενός γερανοφόρου οχήματος, με μέριμνα του ιδιοκτήτη. Από το Λιμεναρχείο Αιδηψού που διενεργεί την προανάκριση, απαγορεύτηκε ο απόπλους του Α/Κ σκάφους μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα, ενώ από το συμβάν δεν υπήρξε τραυματισμός και δεν παρατηρήθηκε θαλάσσια ρύπανση.

*****

	Τις βραδινές ώρες χθες, ενημερώθηκε η Λιμενική Αρχή της Χαλκίδας για τροχαίο ατύχημα που σημειώθηκε επί της λεωφόρου Μακαρίου, εντός της Χερσαίας Ζώνης Λιμένα. Συγκεκριμένα, ένα δίκυκλο όχημα με οδηγό έναν 41χρονο ημεδαπό, συγκρούστηκε με έτερο δίκυκλο με οδηγό έναν 54χρονο αλλοδαπό (υπήκοο Αλβανίας). Αποτέλεσμα της σύγκρουσης ήταν ο τραυματισμός του 54χρονου, ο οποίος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Χαλκίδας για ιατρική περίθαλψη. Ακολούθησε έλεγχος αλκοολομέτρησης με τη μέθοδο εκπνεόμενου αέρα, κατά την οποία διαπιστώθηκε στον 41χρονο ημεδαπό η συγκέντρωση οινοπνεύματος 2,40mg/l. Από το Κεντρικό Λιμεναρχείο Χαλκίδας που διενεργεί την προανάκριση, επιβλήθηκαν οι προβλεπόμενες διοικητικές κυρώσεις, ενώ συνελήφθη ο 41χρονος για παράβαση του άρθρου 314 παρ. 1 του Π.Κ. «Απλή σωματική βλάβη από αμέλεια» και του άρθρου 46 του Ν. 5208/25 «Περί ΚΟΚ». 

*****

	Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-77χρονου, από το λιμάνι της Σχοινούσας προς το λιμάνι της Νάξου, με Περιπολικό σκάφος Λ.Σ.- ΕΛ.ΑΚΤ.,
-14χρονης, από το λιμάνι της Τήνου στο λιμάνι της Σύρου, με Περιπολικό σκάφος Λ.Σ.- ΕΛ.ΑΚΤ.,
-11χρονης από το λιμάνι της Σκύρου στο λιμάνι της Κύμης, με Περιπολικό σκάφος Λ.Σ.- ΕΛ.ΑΚΤ.,
-67χρονου, από το λιμάνι Μαστιχαρίου Κω στο λιμάνι της Καλύμνου, με Περιπολικό σκάφος Λ.Σ.- ΕΛ.ΑΚΤ. και
-19χρονου, από το λιμάνι της Θάσου στο λιμάνι της Κεραμωτής, με το Ε/Γ-Ο/Γ «ΘΑΣΟΣ ΙΙΙ» Ν.Π. 11589.

